Előterjesztés Zalakaros Város Önkormányzata Képviselőtestülete 2020. szeptember 17-én tartandó ülésére
Tárgy: Zalakarosi Közösségi Ház és Könyvtár igazgatói állására pályázat kiírása
Előterjesztést készítette: Torma László aljegyző
Tisztelt Képviselőtestület!
A Zalakaros Város Önkormányzat fenntartásában működő Zalakarosi Közösségi Ház és Könyvtár vezetői feladatainak ellátására Zalakaros Város Önkormányzat Képviselőtestülete által megbízott Sinkovics Norbert vezetői megbízása 2020. november 30-án lejár.
Jelenleg az intézmény alkalmazottai, így a vezető is a közalkalmazottak jogállásáról szóló 1992. évi XXXIII. törvény (továbbiakban: Kjt.) hatálya alá tartozó közalkalmazottakként állnak alkalmazásban.
A kulturális intézményekben foglalkoztatottak közalkalmazotti jogviszonyának átalakulásáról, valamint egyes kulturális tárgyú törvények módosításáról szóló 2020. évi XXXII. törvény (továbbiakban módosító tv) 3. § (1) bekezdése szerint ezen intézményekben 2020. július 1-jétől új közalkalmazotti jogviszony nem létesíthető, a meglévő közalkalmazotti jogviszonyok 2020. november 1. napjától a munka törvénykönyvéről szóló 2012. évi I. törvény szerinti munkaviszonnyá alakulnak át, így a Kjt. 1. § (1) bekezdése szerinti foglalkoztatásra munkaviszony keretében kerülhet sor. Ez azt jelenti, hogy az új vezető 2020. december 1-től munkaviszony keretében kaphat megbízást.
A módosító tv. 3. § (9) bekezdése szerint a közalkalmazotti jogviszony 1. § (2) bekezdése szerinti átalakulása a fennálló vezetői megbízásokat nem érinti. A vezetői pályázatok kiírására a 2. § (8) bekezdése szerinti időpontig – 2020. november 1.- az e törvény hatálybalépésekor irányadó jogszabályokat kell alkalmazni.

Összefoglalva, az igazgatói (magasabb vezetői) beosztás ellátására szóló megbízás pályázati kiírására a jelenleg hatályos rendelkezések szerint kerül sor, azzal az eltéréssel, hogy a kiírásban a pályáztató nem közalkalmazotti jogviszonyt, hanem munkaviszonyt ajánl fel.
A hatályos szabályozás értelmében magasabb vezetői beosztásra kiírt pályázat esetén a pályázót a pályázati határidő lejártát követő huszonegy napon belül a kinevezési, megbízási jogkör gyakorlója által létrehozott legalább háromtagú, a betöltendő munkakör feladatait érintően szakértelemmel rendelkező bizottság hallgatja meg, melynek nem lehet tagja - a helyi önkormányzati képviselő-testület tagja kivételével - a kinevezési, megbízási jogkör gyakorlója. A kinevezési, megbízási jogkör gyakorlója a bizottság írásba foglalt véleményét mérlegelve dönt az közalkalmazotti jogviszony (esetünkben munkaviszony) létesítéséről, illetve a vezetői megbízásról. A bizottság tagja a Közalkalmazotti Tanács, illetve a reprezentatív szakszervezet által delegált egy-egy tag, továbbá egy országos szakmai szervezet képviselője is. Közalkalmazotti Tanács továbbá szakszervezet az intézményben nincs.
Határozati javaslat:
Zalakaros Város Önkormányzat Képviselőtestülete a közalkalmazottak jogállásáról szóló 1992. évi XXXIII. törvény és a végrehajtásáról szóló 150/1992. (XI. 20.) Korm. rendelet alapján, de figyelemmel a kulturális intézményekben foglalkoztatottak közalkalmazotti jogviszonyának átalakulásáról, valamint egyes kulturális tárgyú törvények módosításáról szóló 2020. évi XXXII. törvény 3. § (1) bekezdésében foglaltakra is:
1./ A Zalakarosi Közösségi Ház és Könyvtár magasabb vezetői álláshely betöltésére pályázatot ír ki a határozat melléklete szerint.
2./ Felhatalmazza polgármestert, hogy gondoskodjon a Zalakarosi Közösségi Ház és Könyvtár magasabb vezetői beosztás álláshely betöltésére kiírt, e határozat mellékletét képező pályázati felhívás megjelentetéséről.
3./ A Zalakarosi Közösségi Ház és Könyvtár magasabb vezetői beosztásának betöltésére benyújtott pályázatok véleményezésére az alábbi személyekből álló bizottságot kéri fel:

- Zalakaros Város Polgármestere
- Zalakaros Város Önkormányzata Képviselőtestülete Humánpolitikai és Ügyrendi Bizottsága elnöke

- szakmai szervezetek egy képviselője.
Zalakaros, 2020. augusztus 27.
Novák Ferenc

 polgármester
Melléklet
Zalakaros Város Önkormányzat Képviselőtestülete

a közalkalmazottak jogállásáról szóló 1992. évi XXXIII. törvény 20/B. §-a alapján

pályázatot hirdet a

Zalakarosi Közösségi Ház és Könyvtár igazgatói (magasabb vezető)

beosztás ellátására.
A közalkalmazotti jogviszony időtartama: 
Határozatlan idejű munkaviszony 

Foglalkoztatás jellege: 
- teljes munkaidő 

A vezetői megbízás időtartama: 
- vezetői megbízás határozott időre, 2020. 12. 01. – 2025. 11. 30-ig szól. 

A munkavégzés helye: 
Zalakarosi Közösségi Ház és Könyvtár – 8749 Zalakaros, Hegyalja utca 40. és az intézmény alapító okiratában meghatározott telephelyek
A beosztáshoz tartozó, illetve a vezetői megbízással járó lényeges feladatok:

A jogszabályban és a Képviselőtestület által meghatározott közművelődési célok és programok megvalósítása. Az intézmény alapító okiratában foglalt feladatok ellátása. A muzeális intézményekről, a nyilvános könyvtári ellátásról és a közművelődésről szóló 1997. évi CXL. törvényben foglalt könyvtári és közművelődési feladatok ellátása. A település közművelődési tevékenységének, a helyi ünnepségek lebonyolításának, a helyi önszerveződő közösségek tevékenységének koordinálása. Helyi, térségi kiállítások megszervezése, kulturális versenyek szervezése, lebonyolítása. Az intézmény tevékenységéhez kötődő pályázatok elkészítése. Az intézményvezető feladata és felelőssége az intézmény szakszerű, jogszerű és hatékony működésének biztosítása, szakmai munkájának irányítása, képviselete. Az intézmény dolgozói fölött munkáltatói jogkör gyakorlása. Felelős az intézmény gazdálkodásáért, a fenntartó által hozott intézményt érintő döntések végrehajtásáért.
Illetmény és juttatások: 
A fenntartó az illetményt és juttatásokat a közalkalmazottak jogállásáról szóló 1992. évi XXXIII. törvényben, valamint e törvény végrehajtásáról a művészeti, közművelődési és a közgyűjteményi területen foglalkoztatott közalkalmazottak jogviszonyával összefüggő egyes kérdések rendezéséről szóló 150/1992. (XI. 20.) Korm. rendeletben foglaltak alkalmazásával, de egy összegű munkabérként állapítja meg. 

Pályázati feltételek: az integrált intézmény vezetője lehet az, aki vagy szakirányú közművelődési, vagy szakirányú könyvtári végzettséggel rendelkezik az alábbiak szerint: 

aa) felsőfokú végzettséggel és közművelődési szakképzettséggel, vagy 

ab) nem szakirányú felsőfokú végzettséggel és felsőfokú szakirányú szakképesítéssel, 

b) a felsőfokú közművelődési szakképzettségének vagy az a) pont ab) alpontja szerinti szakvizsgájának és egyben az intézmény alaptevékenységének megfelelő feladatkörben, 

közalkalmazotti vagy munkavégzésre irányuló további jogviszonyban legalább öt éves szakmai gyakorlatot szerzett, és 

c) kiemelkedő szakmai vagy szakirányú tudományos tevékenységet végez. 

vagy, 

a) rendelkezik 

aa) szakirányú felsőfokú végzettséggel és szakképzettséggel, vagy 

ab) nem szakirányú felsőfokú végzettséggel és szakképzettséggel, valamint segédkönyvtáros szakképzettséggel, és 

b) végzettségének és szakképzettségének és egyben az intézmény alaptevékenységének megfelelő jogviszonyban legalább öt éves szakmai gyakorlatot szerzett. 

- a 150/1992. (XI. 20.) Korm. rendelet 6/G. § (2) bekezdése szerint akkreditált, államháztartási és vezetési ismereteket nyújtó tanfolyamot elvégezte vagy vállalja, hogy a megbízatását követő két éven belül elvégzi, 

- magyar állampolgárság, 

- büntetlen előélet, illetve annak igazolása, hogy a pályázó nem áll a tevékenység folytatását kizáró foglalkozástól eltiltás hatálya alatt, 

- cselekvőképes legyen, 

- a pályázó nyilatkozata a vagyonnyilatkozat-tételi kötelezettség teljesítésének vállalásáról, 

A pályázat részeként benyújtandó iratok, igazolások: 
- szakmai önéletrajz, 

- képesítést igazoló okiratok másolata, 

- szakmai gyakorlatot, vezetői gyakorlatot igazoló dokumentumok, 

- az intézmény vezetésére vonatkozó program, szakmai helyzetelemzésre épülő fejlesztési elképzeléssel (vezetési program), 

- az államháztartási és vezetési ismereteket nyújtó tanfolyam elvégzését igazoló okirat másolata vagy nyilatkozat arról, hogy a tanfolyam elvégzését a megbízástól számított 2 éven belül vállalja, 

- három hónapnál nem régebbi erkölcsi bizonyítvány, 

- nyilatkozat a vagyonnyilatkozat-tételi kötelezettség vállalásáról, 

- nyilatkozat arról, hogy hozzájárul személyes adatainak a pályázattal kapcsolatos kezeléséhez, továbbításához, 

- nyilatkozat arról, hogy a pályázati anyagot az eljárásban részt vevők megismerhetik, 

- nyilatkozat arról, hogy nyílt vagy zárt ülésen kéri a pályázat megtárgyalását. 

A beosztás betölthetőségének időpontja: 
A beosztás legkorábban 2020. december 01. napjától tölthető be. 

A pályázat benyújtásának határideje: 2020. október 22. 

A pályázat benyújtásának módja:
Postai úton, a pályázatnak Zalakaros Város Önkormányzat Képviselőtestülete címére történő megküldésével (8749 Zalakaros, Gyógyfürdő tér 1.). Kérjük a borítékon feltüntetni a beosztás megnevezését: Zalakarosi Közösségi Ház és Könyvtár igazgató. 

A pályázat elbírálásának módja, rendje: 
A beérkezett pályázatokat Zalakaros Város Önkormányzat Képviselőtestülete bírálja el. 

A Képviselőtestület a pályázat eredménytelenné nyilvánításának jogát fenntartja. 

A pályázat elbírálásának határideje: 2020. november 30. 

A pályázati kiírás közzétételének helye: 
- a Közigazgatási és Igazságügyi Hivatal honlapja, www.kozigallas.gov.hu 

- www.zalakaros.hu 

A munkáltatóval kapcsolatos egyéb lényeges információ:
A foglalkoztatás jogviszonya határozatlan időre szóló, munkaszerződésen alapuló jogviszony. Az illetmény megállapítására és a juttatásokra a Kjt. rendelkezési az irányadóak a kiírás időpontjában. 2020. november 1-től a 2020. évi XXXII. törvény szabályait kell alkalmazni. 
Gazdasági Bizottság és a Humánpolitikai és Ügyrendi Bizottság határozata:

A bizottság javasolja a képviselőtestület számára az előterjesztés szerinti határozati javaslat elfogadását.

